Thomas Adelskov (S), 2009-02-18:
Det glæder mig jo, at jeg nu får lejlighed til at tilbagevise det.
Altså, det, vi har foreslået, er, at der skal være noget risikovillig kapital til virksomheder, som jo i dag vitterlig ikke, når de henvender sig i banken, kan få stillet f.eks. en bankgaranti til rådighed, så de kan byde ind på en opgave og en ordre.
Det er jo det, der er problemet, og så er det altså ikke noget nyt.
Altså, vi kender det jo allerede i dag; vi giver eksportkreditter til danske virksomheder, som eksporterer til udlandet.
Det er vel, vil jeg sige til hr. Jens Vibjerg, også en form for statsstøtte til virksomheder, som producerer og skal sende varer ud.
Den ordning blev i sin tid lavet, da det var svært for virksomhederne at få bankgarantier til deres eksport.
Det, vi sådan set foreslår nu, er, at vi laver nogle garantiordninger, der giver virksomhederne nogle muligheder for at få risikovillig kapital, for bankerne har simpelt hen smækket kassen i over for al for mange sunde danske virksomheder.
På TV 2's hjemmeside kan man dagligt følge med i dagens fyringstal.
I går var højdespringeren Danish Crown med 850.
Nedenunder er der en lang, lang liste af virksomheder, som har varslet afskedigelser eller har afskediget medarbejdere i de seneste måneder.
Det er uhyggelig læsning at kaste øjnene ned over den lange liste:
Ajcon A/S: 4, Ardagh Glass: 64, Berlingske Avistryk: 100, Bestseller: 130, Blue Water Shipping: 20, Buksesnedkeren ApS: 190, Carlsberg: 400, Coloplast: 513, Danfoss: 350, Dansk Auto Logistik: 30, Danske Bank: 357, Egetæpper: 50, Elvstrøm Sails: 10, FLSmidth: 200, Georg Jensen: 150, GN Store Nord: 200, Grundfos: 208, Harboe Bryggeri: 10 - og listen fortsætter bare derudad.
Der er brug for handling.
Omfanget af krisen og dens konsekvenser har været svært at forudsige for mange, men gennem det sidste halve år er krisens kendsgerninger i hvert fald blevet synlige - og i endnu højere grad i de sidste 2 måneder.
De seneste prognoser viser, at ledigheden i gennemsnit vil stige med 4.000 personer om måneden.
Men regeringen har været umådelig passiv og umådelig afventende.
For blot få måneder siden mente regeringen, at Danmarks største problem var mangelen på arbejdskraft, og den daværende finansminister satte alt ind på at forringe dagpengene i stedet for at gå til kamp imod den stigende ledighed.
Med velfærdsministerens ord her i Folketingssalen mener regeringen, at de danske lønninger er for høje - eller med andre ord vil regeringen først gribe ind, når lønningerne falder.
Men der er brug for handling.
Statsministeren er jo i de her dage på rundrejse til lande, som allerede har taget initiativer med beskæftigelses- og vækstpakker for at imødegå krisens konsekvenser.
Og selv om det i hvert fald ifølge presseforlydender også er job, som statsministeren skal tale om, mens han er på sin rundrejse, tror jeg desværre ikke, at det er beskæftigelses- og vækstpakker, der vil gavne de danske lønmodtagere.
Der er brug for, at vi får sat gang i hjulene, at vi sætter skub i beskæftigelsen, for jo mere krisen får lov til at bide sig fast, jo mere vil den være selvforstærkende.
Jo flere virksomheder der må give op og lukke, jo sværere er det at få gang i dem igen.
Jo flere der går ledige, jo flere må gå fra hus og hjem.
Jo flere familier der rammes, jo flere vil miste muligheder og turde investere, bygge om eller købe nyt.
Der skal derfor handles nu.
Der skal handles for at imødegå den stigende ledighed og virksomhedslukninger.
Derfor har Socialdemokraterne igennem måneder opfordret regeringen til at følge op på bankpakke I og II med en beskæftigelses- og vækstpakke.
Formålet med en beskæftigelses- og vækstpakke skal være at sikre størst og hurtigst beskæftigelseseffekt i den private sektor.
Den skal langsigtet styrke Danmarks produktivitet og konkurrenceevne, og vækstpakken må ikke varigt belaste de offentlige budgetter.
En beskæftigelses- og vækstpakke skal efter vores bedste overbevisning indeholde en række tiltag: Den skal sikre risikovillig kapital til danske virksomheder og sikre, at vi får sat alvorlig gang i klima- og energiinvesteringer, der også kan være med til at fremme målene om, at Danmark skal være det første CO2-neutrale land.
Der er brug for handling nu.